《马牙香》
明代·张诩

南国香株老，天人巧制成。马牙形偶取，鸡舌价同评。

佳气连三形，芳名动两京。清香浮几席，馀馥袭簪缨。

载去中华遍，传来外国惊。始同樗栎隐，晚滥庙堂荣。

九庙珍尤甚，诸天用不轻。沉檀推独步，膏火谢时情。

事业同调鼎，仙风陋泛瀛。此为知者道，难与俗人争。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。